బ్యాంకులను 10-15కు పరిమితం చేయాలి
- పీఎస్‌బీలకు ముందుగా మూలధనం సమకూర్చాలి : ఆర్ధిక శాఖ సలహాదారు సంజీవ్‌ సన్యాల్‌
న్యూఢిల్లీ: ప్రభుత్వ రంగ బ్యాంకులను 10-15కు కుదించాలని ఆర్ధిక మంత్రిత్వశాఖ ముఖ్య ఆర్ధిక సలహాదారు సంజీవ్‌ సన్యాల్‌ అన్నారు. ప్రస్తుతమున్న వాటిలో కొన్నింటిని విలీనం చేయాలని సలహా ఇచ్చారు. అయితే ముందుగా మొండి బాకీల సమస్యను పరిష్కరించాలన్నారు. ఆ తర్వాతే విలీన చర్యలు చేపట్టాలన్నారు. దేశంలో 21-22 ప్రభుత్వ రంగ బ్యాంకులున్నాయని,. విలీనాల ద్వారా వీటిని 10-15కు తగ్గించాలన్నారు. కాగా విలీనాల ద్వారా 4-5 బ్యాంకులకు పరిమితం చేయాలన్న కొంత మంది ఆలోచనలకు అనుగుణంగా ప్రభుత్వం ఆ విధంగా నిర్ణయం తీసుకోబోదన్నారు. న్యూఢిల్లీలో జరిగిన ఇండియా ఎకనామిక్‌ సమ్మిట్‌లో ఆయన మాట్లాడుతూ ప్రస్తుతం ఎస్‌బీఐ అతిపెద్ద బ్యాంకుగా ఉందన్నారు. ఇలాంటివి మారిన్ని తయారు చేయాలన్న ఆలోచన తమకు లేదన్నారు. ఇలాంటి వల్ల కొన్ని సమస్యలను ఎదుర్కోవాల్సి వస్తుందన్నారు. అతిపెద్ద బ్యాంకుల వల్ల కష్టాలు రావొచ్చన్నారు. బ్యాంకుల విలీనం అంశం దీర్ఘకాల వాణిజ్య నిర్ణయమని పేర్కొన్నారు.
బ్యాంకులకు అత్యవసరంగా మూలధనం అవసరమన్నారు. నిధుల సామర్థ్యం సరిపడ లేకపోతే సామర్థ్య బ్యాంకులుగా రాణించలేవన్నారు. మొండి బాకీల పరిష్కారంలో భాగంగా ఆర్‌బీఐ ఇప్పటికే పలు చర్యలు తీసుకుందన్నారు. రెండో చర్యగా బ్యాంకులకు మూలధనం అవసరమన్నారు. మరికొన్ని నెలల్లో వీటికి మూలధనం అందనుందన్నారు. అదే విధంగా కొన్ని బ్యాంకుల్లో ప్రభుత్వ వాటాను 52 శాతానికి కుదించుకోవాలన్నారు. ఇందుకోసం అనేక అవకాశాలున్నాయన్నారు. ఇంతక్రితం ఎస్‌బీఐలో అసోసియేట్‌ బ్యాంకుల విలీనం జరిగినప్పుడు ప్రభుత్వం అనేక అంశాలను పరిగణలోకి తీసుకుందన్నారు. రీజినల్‌ బ్యాలెన్స్‌, భౌగోలిక, ఆర్ధిక భారం, మానవ వనరులను కీలకంగా భావించిందన్నారు. అదే విధంగా బలహీన బ్యాంకులను బలియమైన బ్యాంకులో విలీనం చేయడం మంచిది కాదన్నారు.
మీ స్నేహితులకు రికమెండ్ చెయ్యండి